మహబూబ్ నగర్ జిల్లా
తెలంగాణలో భౌగోళికంగా మహబూబ్ నగర్ జిల్లా అతి పెద్ద జిల్లా. పాలమూరు అని కూడా పిల్వబడే ఈ జిల్లాలో 1553 రెవెన్యూ గ్రామాలు, 1347 గ్రామ పంచాయతీలు, 64 మండలాలు, 5 రెవెన్యూ డివిజన్లు, 10 పురపాలక సంఘాలు (నగర పంచాయతీలతో కలిపి), 2 లోక్‌సభ నియోజక స్థానాలు, 14 అసెంబ్లీ నియోజక వర్గ స్థానాలు ఉన్నాయి. కృష్ణా మరియు తుంగభద్రలతొ పాటు దిండి, బీమా లాంటి చిన్న నదులు జిల్లాలో ప్రవహిస్తున్నాయి. 7వ నెంబరు జాతీయ రహదారి, సికింద్రాబాదు - ద్రోణాచలం రైల్వే మార్గం ప్రధాన రవాణా సౌకర్యాలు. పంచాయత్‌రాజ్ రహదారులలో మహబూబ్ నగర్ జిల్లా రాష్ట్రంలోనే ప్రథమస్థానంలో ఉంది.
హన్వాడ
ఈ మండలం మహబూబ్‌నగర్ అసెంబ్లీ నియోజకవర్గం పరిధిలోకి వస్తుంది. నియోజకవర్గాల పునర్విభజనకు పూర్వం మండలంలోని 12 గ్రామపంచాయతీలు జడ్చర్ల నియోజకవర్గం పరిధిలో ఉండగా, 8 గ్రామపంచాయతీలు మహబూబ్‌నగర్ నియోజకవర్గంలో ఉండేవి. జిల్లా కేంద్రానికి సమీపంలో ఉండుటచే ఇక్కడి రాజకీయాలపై జిల్లా కేంద్రపు ప్రభావం ఉంది. ప్రధాన రాజకీయ పక్షాలు తెలుగుదేశం పార్టీ, కాంగ్రెస్ పార్టీ మరియు భారతీయ జనతా పార్టీలు.
2007 నాటి పశుగణన ప్రకారం మండలంలో 22వేల గొర్రెలు, 15వేల మేకలు, 800 గాడిదలు, 11600 కోళ్ళు, 6700 దున్నపోతులు ఉన్నాయి.